**Usmernenie
k umiestňovaniu volebných plagátov zaregistrovaných kandidátov
na verejných priestranstvách počas volebnej kampane
pre voľby do orgánov samosprávnych krajov v roku 2017**

Podľa § 16 zákona č. 181/2014 Z. z. o volebnej kampani a o zmene a doplnení zákona
č. 85/2005 Z. z. o politických stranách a politických hnutiach v znení neskorších predpisov (ďalej len „zákon o volebnej kampani“) obec, v hlavnom meste Slovenskej republiky Bratislave a v meste Košice mestská časť (ďalej len „obec“), všeobecne záväzným nariadením vyhradí miesta a ustanoví podmienky na umiestňovanie volebných plagátov na verejných priestranstvách počas volebnej kampane pre voľby do Národnej rady Slovenskej republiky, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí. Vyhradená plocha musí zodpovedať zásadám rovnosti kandidujúcich subjektov.

Podľa § 2 ods. 2 zákona o volebnej kampani volebná kampaň začína dňom uverejnenia rozhodnutia o vyhlásení volieb v Zbierke zákonov Slovenskej republiky (ďalej len „vyhlásenie volieb“) a končí 48 hodín predo dňom konania volieb. Z uvedeného vyplýva, že obec musí mať prijaté všeobecne záväzné nariadenie, ktorým vyhradí miesta na verejných priestranstvách a určí podmienky na umiestňovanie volebných plagátov zaregistrovaných kandidátov, najneskôr ku dňu vyhlásenia volieb.

Nakoľko vyhradená plocha na umiestňovanie volebných plagátov musí zodpovedať zásadám rovnosti, priestor na umiestňovanie volebných plagátov musí byť rovnaký pre všetkých kandidátov zaregistrovaných pre voľby do zastupiteľstva samosprávneho kraja a osobitne pre všetkých kandidátov zaregistrovaných pre voľby predsedu samosprávneho kraja.

Podľa § 140 ods. 3 prvej vety a § 145 ods. 3 prvej vety zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov zaregistruje volebná komisia samosprávneho kraja kandidátov pre voľby do zastupiteľstva samosprávneho kraja a kandidátov pre voľby predsedu samosprávneho kraja najneskôr 45 dní predo dňom konania volieb. Presný počet kandidátov bude preto známy až po zaregistrovaní kandidátov.

Ministerstvo vnútra Slovenskej republiky odporúča obciam, aby všeobecne záväzné nariadenie vydali už pred vyhlásením volieb do orgánov samosprávnych krajov v roku 2017. Predmetné nariadenie odporúčame koncipovať všeobecne, s určením miest na verejných priestranstvách, na ktorých bude možné umiestňovať volebné plagáty počas volebnej kampane a s konštatovaním, že reálne rozdelenie vyhradenej plochy pre jednotlivé volebné plagáty vykoná obec až potom, čo jej budú volebnou komisiou samosprávneho kraja doručené zoznamy zaregistrovaných kandidátov. Až potom bude možné vyhradenú plochu rozdeliť v rovnakom pomere podľa počtu zaregistrovaných kandidátov pre voľby
do zastupiteľstva samosprávneho kraja a podľa počtu zaregistrovaných kandidátov pre voľby predsedu samosprávneho kraja. Takto vyhradená plocha bude k dispozícii zaregistrovaným kandidátom až do skončenia volebnej kampane. Ak kandidát nevyužije svoje právo na umiestnenie volebného plagátu, ostane miesto určené na umiestnenie volebného plagátu pre kandidáta prázdne. Na toto miesto nebude možné umiestniť volebný plagát iného kandidáta. Uvedené skutočnosti by mali byť zrejmé z textu všeobecne záväzného nariadenia.

 Ing. Eva Chmelová, v.r.

 riaditeľka odboru

 volieb, referenda a politických strán